CELEX: 32017R2194
Language: bg
Date: 2017-08-14 00:00:00
Title: Делегиран регламент (ЕС) 2017/2194 на Комисията от 14 август 2017 година за допълване на Регламент (ЕС) № 600/2014 на Европейския парламент и на Съвета относно пазарите на финансови инструменти по отношение на пакетните поръчки (Текст от значение за ЕИП. )

28.11.2017   
            
            
               BG
            
            
               Официален вестник на Европейския съюз
            
            
               L 312/1
            
         ДЕЛЕГИРАН РЕГЛАМЕНТ (ЕС) 2017/2194 НА КОМИСИЯТА
   от 14 август 2017 година
   за допълване на Регламент (ЕС) № 600/2014 на Европейския парламент и на Съвета относно пазарите на финансови инструменти по отношение на пакетните поръчки
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (1), и по-специално член 9, параграф 6 от него,
   като има предвид, че:
   
               (1)
            
            
               Пакетните поръчки са обичайни за всички класове активи и могат да включват множество различни компоненти в рамките на един клас активи или за няколко класове активи. Следователно пакетните поръчки могат да обхващат неограничен брой комбинации на компонентите. Във връзка с това е целесъобразно да се възприеме цялостен подход при въвеждането на качествени критерии за определяне на пакетните поръчки, които следва да се разглеждат като стандартизирани и често търгувани, т.е. за които като цяло съществува ликвиден пазар. С цел да се вземат предвид характеристиките на различните видове пакетни поръчки, тези качествени критерии следва да включват общи критерии, приложими за всички класове активи, както и специфични критерии за съответния клас активи, включващ пакетна поръчка.
            
         
               (2)
            
            
               За определянето на класовете деривати, които по силата на Регламент (ЕС) № 600/2014 подлежат на задължение за търговия, е необходимо дериватите от тези класове да бъдат стандартизирани и достатъчно ликвидни. Поради това е целесъобразно да се приеме, че за дадена пакетна поръчка като цяло съществува ликвиден пазар, ако всички нейни компоненти са от един и същ клас активи и подлежат на задължение за търговия. Пакетните поръчки обаче, чиито компоненти са над определен размер или които включват голям брой компоненти, не се приемат за достатъчно стандартизирани, нито за достатъчно ликвидни. Поради това е целесъобразно да се уточни, че когато всички компоненти на дадена пакетна поръчка — в чийто състав влизат не повече от четири компонента или не всички от тези компоненти са над определен размер, който е голям спрямо обичайния пазарен размер — подлежат на задължение за търговия, за такава пакетна поръчка следва да се приеме, че съществува ликвиден пазар.
            
         
               (3)
            
            
               Възможността за търговия на финансовите инструменти на дадено място на търговия е признак, че тези инструменти са стандартизирани и относително ликвидни. Следователно е целесъобразно да се приеме, че когато всички компоненти на дадена пакетна поръчка могат да бъдат търгувани на място на търговия, за тази пакетна поръчка като цяло потенциално съществува ликвиден пазар. Следва да се приеме, че дадена пакетна поръчка може да бъде търгувана, ако мястото на търговия я предлага за търгуване на своите членове, участници или клиенти.
            
         
               (4)
            
            
               Макар да е възможно търгуване на пакетни поръчки с множество различни компоненти, ликвидността е концентрирана в пакети, състоящи се изключително от компоненти от един и същ клас активи — например деривати върху лихвени проценти, деривати върху дялови инструменти, кредитни деривати или деривати върху стоки.Поради това за пакетните поръчки, съставени само от деривати от един от тези класове активи, следва да може да се приеме, че разполагат с ликвиден пазар, а за пакетните поръчки, състоящи се от дериватни компоненти от повече от един от тези класове активи — че не са често търгувани и следователно, че не разполагат с ликвиден пазар. Освен това пакетните поръчки, които включват компоненти от категории активи, различни от деривати върху лихвени проценти, деривати върху дялови инструменти, кредитни деривати или деривати върху стоки, не са достатъчно стандартизирани и затова не се приема, че разполагат с ликвиден пазар.
            
         
               (5)
            
            
               Поради това е необходимо да се установи методика, с която да се определя дали за дадена пакетна поръчка като цяло съществува ликвиден пазар, включително когато за един или няколко от нейните компоненти се приема, че не съществува ликвиден пазар или че са с размер, който е голям спрямо обичайния пазарен размер. От друга страна, пакетните поръчки, които нямат компонент, за който съществува ликвиден пазар, всичките компоненти на които са с размер, който е голям спрямо обичайния пазарен размер, или които представляват комбинация от компоненти, за които не съществува ликвиден пазар, и компоненти, които са с размер, който е голям спрямо обичайния пазарен размер, не се разглеждат като стандартизирани, нито като често търгувани, поради което следва да бъдат определени като цяло за пакетни поръчки, за които не съществува ликвиден пазар.
            
         
               (6)
            
            
               При пакетните поръчки, състоящи се от лихвени суапове, повечето сделки са концентрирани в пакетни поръчки, чиито компоненти имат стандартни периоди на плащане. Следователно е целесъобразно само тези пакетни поръчки да се приемат за ликвидни като цяло. С цел да се отразят характеристиките на различните лихвени суапове е важно да се направи разграничение между договорите, които започват веднага след изпълнението на сделката, от тези с начало предварително определена дата в бъдещето. Срокът на даден договор следва да започва да тече от датата, на която задълженията по него влизат в сила, тоест от датата на влизането му в сила. Предвид обаче модела на ликвидност при тези договори, както и за да се избегне заобикаляне на техните условия, срокът им не следва да се тълкува твърде стриктно, а по-скоро като целеви интервал около даден референтен показател.
            
         
               (7)
            
            
               Редица пазарни участници търгуват с пакетни поръчки, състоящи се от два търговски договора с различен срок на валидност. В частност форуърдите с възможност за удължаване на срока на валидност на договора (т.нар. „roll“) са стандартизирани във висока степен и се търгуват често. Този вид пакетни поръчки се използват за замяна на позиция в даден договор, чийто срок ще изтече най-скоро, с позиция в договор, чийто срок изтича на следващия падеж, като по този начин на пазарните участници се позволява да поддържат инвестиционна позиция след като изтече първоначалният срок на даден договор. Поради това е целесъобразно да се приеме, че за тези пакетни поръчки като цяло съществува ликвиден пазар.
            
         
               (8)
            
            
               С оглед на съгласуваността и гладкото функциониране на финансовите пазари е необходимо настоящият регламент и разпоредбите, предвидени в Регламент (ЕС) № 600/2014, да започнат да се прилагат от една и съща дата.
            
         
               (9)
            
            
               Настоящият регламент се основава на проекта на регулаторен технически стандарт, представен на Комисията от Европейския орган за ценни книжа и пазари (ЕОЦКП).
            
         
               (10)
            
            
               ЕОЦКП проведе открита обществена консултация по проекта на регулаторен технически стандарт, въз основа на който е изготвен настоящият регламент, анализира потенциалните му разходи и ползи и поиска становище от Групата на участниците от сектора на ценните книжа и пазарите, създадена с член 37 от Регламент (ЕС) № 1095/2010 на Европейския парламент и на Съвета (2),
            
         ПРИЕ НАСТОЯЩИЯ РЕГЛАМЕНТ:
   Член 1
   Пакетни поръчки, за които като цяло съществува ликвиден пазар
   За дадена пакетна поръчка като цяло съществува ликвиден пазар, когато е изпълнено някое от следните условия:
   
               а)
            
            
               пакетната поръчка се състои от не повече от четири компонента, които принадлежат към класовете деривати, обявени за подлежащи на задължението за търговия на деривати в съответствие с процедурата в член 32 от Регламент (ЕС) № 600/2014, освен ако не се прилага някое от следните условия:
               
                           i)
                        
                        
                           всичките компоненти на пакетната поръчка са с размер, който е голям спрямо обичайния пазарен размер;
                        
                     
                           ii)
                        
                        
                           компонентите на пакетната поръчка не принадлежат изключително към някой от класовете активи, посочени в приложение III към Делегиран регламент (ЕС) 2017/583 на Комисията (3);
                        
                     
         
               б)
            
            
               пакетната поръчка удовлетворява всички изброени по-долу условия:
               
                           i)
                        
                        
                           всички компоненти на пакетната поръчка могат да бъдат търгувани на същото място на търговия;
                        
                     
                           ii)
                        
                        
                           всички компоненти на пакетната поръчка подлежат на задължение за клиринг по силата на член 5 от Регламент (ЕС) № 648/2012 на Европейския парламент и на Съвета (4) или на задължение за клиринг по силата на член 29, параграф 1 от Регламент (ЕС) № 600/2014;
                        
                     
                           iii)
                        
                        
                           поне един от компонентите на пакетната поръчка има ликвиден пазар или не е с голям размер спрямо обичайния пазарен размер;
                        
                     
                           iv)
                        
                        
                           пакетната поръчка удовлетворява специфичните за съответния клас активи критерии, посочени в членове 2, 3, 4 или 5.
                        
                     
         Член 2
   Специфични критерии за класа активи с пакетни поръчки, състоящи се изключително от деривати върху лихвени проценти
   Посочените в член 1, буква б), подточка iv) специфични критерии за даден клас активи, приложими за класа активи с пакетни поръчки, състоящи се изключително от изброените в раздел 5 от приложение III към Делегиран регламент (ЕС) 2017/583 деривати върху лихвени проценти, са следните:
   
               а)
            
            
               пакетната поръчка има не повече от три компонента;
            
         
               б)
            
            
               всички компоненти на пакетната поръчка принадлежат към един и същ подклас активи, посочен в раздел 5 от приложение III към Делегиран регламент (ЕС) 2017/583;
            
         
               в)
            
            
               всички компоненти на пакетната поръчка са в една и съща валута на номиналната стойност — EUR, USD или GBP;
            
         
               г)
            
            
               ако компонентите на пакетната поръчка са лихвени суапове, техните периоди на плащане са 2, 3, 4, 5, 6, 7, 8, 9, 10, 12, 15, 20 или 30 години;
            
         
               д)
            
            
               ако компонентите на пакетната поръчка са лихвени фючърси, тези компоненти могат да бъдат, както следва:
               
                           i)
                        
                        
                           за лихвените фючърси с база 3-месечен лихвен процент — договори с матуритет не по-дълъг от 6 месеца;
                        
                     
                           ii)
                        
                        
                           за лихвените фючърси с база 2-, 5- или 10-годишен лихвен процент — договори, чийто срок изтича най-близо до настоящата дата;
                        
                     
         
               е)
            
            
               ако пакетната поръчка се състои от фючърси върху облигации, пакетната поръчка заменя позиция в даден договор, който е най-близо до изтичане, с позиция в договор със същата база, който изтича на следващия падеж.
            
         За целите на буква г) се приема, че периодът на плащане на компонент на пакетна поръчка е 2, 3, 4, 5, 6, 7, 8, 9, 10, 12, 15, 20 или 30 години, когато периодът от датата на влизане в сила на договора до датата на прекратяването му е равен на някой от сроковете по буква г), с разлика не повече от пет дни.
   Член 3
   Специфични критерии за класа активи с пакетни поръчки, състоящи се изключително от деривати върху дялови инструменти
   Посочените в член 1, буква б), подточка iv) специфични критерии за даден клас активи, приложими за класа активи с пакетни поръчки, състоящи се изключително от изброените в раздел 6 от приложение III към Делегиран регламент (ЕС) 2017/583 деривати върху дялови инструменти, са следните:
   
               а)
            
            
               пакетната поръчка има не повече от два компонента;
            
         
               б)
            
            
               всички компоненти на пакетната поръчка принадлежат към един и същ подклас активи, посочен в раздел 6 от приложение III към Делегиран регламент (ЕС) 2017/583;
            
         
               в)
            
            
               всички компоненти на пакетната поръчка са в една и съща валута на номиналната стойност — EUR, USD или GBP;
            
         
               г)
            
            
               всички компоненти на пакетната поръчка имат един и същ базов индекс;
            
         
               д)
            
            
               датата на изтичане на срока за всички компоненти на пакетната поръчка не надвишава 6 месеца;
            
         
               е)
            
            
               ако пакетната поръчка съдържа опции, всички тези опции изтичат на една и съща дата.
            
         Член 4
   Специфични критерии за класа активи с пакетни поръчки, състоящи се изключително от кредитни деривати
   Посочените в член 1, буква б), подточка iv) специфични критерии за даден клас активи, приложими за класа активи с пакетни поръчки, състоящи се изключително от изброените в раздел 9 от приложение III към Делегиран регламент (ЕС) 2017/583 кредитни деривати, са следните:
   
               а)
            
            
               пакетната поръчка има не повече от два компонента;
            
         
               б)
            
            
               всички компоненти на пакетната поръчка са индексни суапове за кредитно неизпълнение, посочени в раздел 9 от приложение III към Делегиран регламент (ЕС) 2017/583;
            
         
               в)
            
            
               всички компоненти на пакетната поръчка са в една и съща валута на номиналната стойност — EUR или USD;
            
         
               г)
            
            
               всички компоненти на пакетната поръчка имат един и същ базов индекс;
            
         
               д)
            
            
               остатъчният срок до падежа на всички компоненти на пакетната поръчка е 5 години;
            
         
               е)
            
            
               пакетната поръчка заменя позиция от втората най-актуална серия на даден индекс („off-the-run“) с позиция в най-актуалната серия („on-the-run“).
            
         Член 5
   Специфични критерии за класа активи с пакетни поръчки, състоящи се изключително от деривати върху стоки
   Посочените в член 1, буква б), подточка iv) специфични критерии за даден клас активи, приложими за класа активи с пакетни поръчки, състоящи се изключително от изброените в раздел 7 от приложение III към Делегиран регламент (ЕС) 2017/583 деривати върху стоки, са следните:
   
               а)
            
            
               пакетната поръчка има не повече от два компонента;
            
         
               б)
            
            
               всички компоненти на пакетната поръчка са фючърси върху стоки, посочени в раздел 7 от приложение III към Делегиран регламент (ЕС) 2017/583;
            
         
               в)
            
            
               всички компоненти на пакетната поръчка имат един и същ базов продукт, определен с най-голяма подробност, както е посочено в таблица 2 от приложението към Делегиран регламент (ЕС) 2017/585 на Комисията (5);
            
         
               г)
            
            
               всички компоненти на пакетната поръчка са в една и съща валута на номиналната стойност — EUR, USD или GBP;
            
         
               д)
            
            
               пакетната поръчка заменя позиция в даден договор, който е най-близо до изтичане, с позиция в договор, който изтича на следващия падеж.
            
         Член 6
   Влизане в сила и прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   Той се прилага от 3 януари 2018 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 август 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 173, 12.6.2014 г., стр. 84.
   
      (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).
   
      (3)  Делегиран регламент (ЕС) 2017/583 на Комисията от 14 юли 2016 г. за допълване на Регламент (ЕС) № 600/2014 на Европейския парламент и на Съвета относно пазарите на финансови инструменти по отношение на регулаторните технически стандарти за изискванията за прозрачност, засягащи местата на търговия и инвестиционните посредници, във връзка с облигациите, структурираните финансови продукти, квотите за емисии и дериватите (ОВ L 87, 31.3.2017 г., стр. 229).
   
      (4)  Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции (ОВ L 201, 27.7.2012 г., стр. 1).
   
      (5)  Делегиран регламент (ЕС) 2017/585 на Комисията от 14 юли 2016 г. за допълване на Регламент (ЕС) № 600/2014 на Европейския парламент и на Съвета по отношение на регулаторните технически стандарти за определяне на стандартите и форматите за референтните данни за финансовите инструменти и техническите мерки във връзка с процедурите, които трябва да бъдат прилагани от Европейския орган за ценни книжа и пазари и компетентните органи (ОВ L 87, 31.3.2017 г., стр. 368).